Anders Samuelsen (RV), 2003-05-09:
Det Radikale Venstre har i lang tid og med speciel vægt fra foråret 2001, hvor vi fremlagde vores eget skatteudspil, efterlyst, at det danske skattesystem blev reformeret, gjort enklere og langt mere gennemskueligt, og at skatten på marginalindkomsterne blev sænket markant.
Vi har siden arbejdet videre med vores skatteudspil og er nået frem til en model, hvor man - hvis man går med på de lidt luftige forudsætninger, regeringen arbejder med - kunne nå frem til en marginalskat for stort set alle, dvs. for alle indkomster op til 550.000 kr., på kun 42 pct.
Det kan man gøre, hvis man bruger regeringens forudsætninger, og hvis man har modet til at lægge systemet om.
Men her i dag står vi over for at behandle et forslag, som stort set intet gør; som er blevet gennemheglet med kritik fra borgerlige erhvervskredse og borgerlige medier for at være uambitiøst, for ikke at gøre noget markant ved marginalskatterne og for ikke at give noget bidrag til beskæftigelsen.
Det er det, vi står her og skal tage stilling til, og for en halvborgerlig politiker som den Radikale, jeg er, er det dybt skuffende. Når der er et borgerligt flertal i Folketinget, er det ufatteligt, at det ikke kan lade sig gøre at komme med noget mere markant - noget, vi andre kunne slå på, noget, vi andre kunne tage afstand fra, fordi det havde en elendig social profil, som man kunne forvente fra en borgerlig regering; noget, man decideret kunne tage en grundlæggende ideologisk diskussion om.
Men i stedet har vi fået præsenteret et intetsigende forslag, som komplicerer vores skattesystem yderligere, som næsten intet gør ved marginalskatterne, og som stort set ingen beskæftigelseseffekt har.
Vi vedkender os 2010-rapporten, og vi vedkender os oven i købet også, at man højst sandsynligt kunne stramme en smule yderligere op i forhold til forudsætningerne i 2010-rapporten.
Men i Det Radikale Venstre har vi altid lagt vægt på, at tingene skal være finansierede, og det er de ikke her.
Man håber, at tingene er finansierede.
Man laver økonomistyring, som det blev gjort på dagbladet Dagen, man bruger penge, man lader pengene fosse ud af statskassen, og så håber man, at de vil løbe ind senere.
Man håber, at ens tro på, at man kan skaffe 85.000 ekstra i arbejde, holder, og man håber, at ens tro på, at man skal styre økonomien ude i kommuner og amter, holder.
Men hvis alt det ikke holder, har man et kæmpemæssigt problem.
Den revisor, som gennemgik Dagens regnskaber, konkluderede, at det var den farligste måde overhovedet at drive virksomhed på.
Men det er præcis den måde, regeringen har valgt at drive dansk økonomi på, samtidig med at vi ser, at ledigheden stiger fra dag til dag.
Det er, som om visionionerne allerede totalt har forladt den nuværende regering, hvis de da nogen sinde har haft dem.
Det er, hvad man har at byde sine vælgere.
Det er min klare konklusion efter at have læst
, at fra at have været i en situation, hvor regeringen har haft lidt medvind, alene på grund af nyhedens interesse, er den ved at bringe sig i en situation, hvor den får kraftigere og kraftigere modvind.
Det er dybt skuffende for Det Radikale Venstre, og vi mener ikke, vi har fået svar på de tre spørgsmål, som vi stillede i vores pressemeddelelse i forlængelse af udspillet
fra regeringen: hvornår kommer der markante lettelser af skatten på arbejde?
Hvornår kommer der forenklinger?
Hvornår kommer der en skattereform?
De svar har vi ikke fået.
Hvordan skal man så egentlig forholde sig?